News Update: งบ Tesla ไตรมาส 4 ดีเกินคาด Elon Musk ย้ำหั่นราคาเพื่อเพิ่มความต้องการ มั่นใจปีนี้ผลิตได้ถึง 2 ล้านคัน - FINNOMENA
Tesla รายงานผลประกอบการดีเกินคาดทั้งในแง่ของรายได้และกำไร ดันราคาหุ้นพุ่งขึ้นกว่า 5% หลังปิดตลาด ขณะที่ซีอีโอ Elon Musk กล่าวว่า บริษัทจะสามารถผลิตรถยนต์ได้ถึง 2 ล้านคันในปีนี้
26 ม.ค. 2566

Tesla รายงานผลประกอบการดีเกินคาดทั้งในแง่ของรายได้และกำไร ดันราคาหุ้นพุ่งขึ้นกว่า 5% หลังปิดตลาด ขณะที่ซีอีโอ Elon Musk กล่าวว่า บริษัทจะสามารถผลิตรถยนต์ได้ถึง 2 ล้านคันในปีนี้
📊รายงานผลประกอบการไตรมาส 4 ของ Tesla
➢ กำไรต่อหุ้น: $1.19 สูงกว่าที่ Refinitiv คาดการณ์ไว้ที่ $1.13
➢ รายได้: 24,320 ล้านดอลลาร์ สูงกว่าที่ Refinitiv คาดการณ์ไว้ที่ 24,160 ล้านดอลลาร์
Tesla รายงานรายได้จากการขายรถยนต์อยู่ที่ 21,300 ล้านดอลลาร์ ในไตรมาส 4 หรือเติบโต 33% เมื่อเทียบกับปีที่แล้ว ส่วนรายได้จากการขายเครดิตคาร์บอนให้ผู้ผลิตรถยนต์ไฟฟ้าเจ้าอื่นอยู่ที่ 467 ล้านดอลลาร์ เพิ่มขึ้นเกือบครึ่งหนึ่งจากปีก่อนหน้า
ขณะที่อัตรากำไรขั้นต้นของรถยนต์ Tesla อยู่ที่เพียง 25.9% ซึ่งเป็นตัวเลขต่ำสุดใน 5 ไตรมาสล่าสุด โดยกระแสเงินสดจากการดำเนินงานลดลง 29% จากปีที่แล้ว และลดลง 36% จากไตรมาสที่แล้ว อยู่ที่ 3,280 ล้านดอลลาร์
ในเอกสารผู้ถือหุ้น บริษัทยอมรับว่า ราคาขายเฉลี่ยโดยทั่วไปลดลง และการทำให้ราคารถยนต์ไฟฟ้า Tesla สามารถเข้าถึงและจ่ายได้เป็นสิ่งจำเป็นที่จะทำให้ Tesla เติบโตเป็นบริษัทที่ขายรถยนต์ได้หลายล้านคันต่อปี
ในช่วงปลายปี 2022 ต่อเนื่องมาจนถึงปี 2023 นี้ Tesla ได้ลดราคารถยนต์ทั่วโลก จนทำให้ลูกค้าที่เพิ่งซื้อรถในจีนและสหรัฐฯ เกิดความไม่พึงพอใจที่ซื้อในราคาแพงกว่า ขณะที่ราคารถยนต์มือสองของ Tesla ร่วงลงเช่นกัน
อย่างไรก็ตาม Elon Musk กล่าวเมื่อวันพุธ (25 ธ.ค.) ว่า การหั่นราคานั้นจะกระตุ้นความต้องการ จนถึงตอนนี้ในเดือน ม.ค. บริษัทได้เห็นยอดสั่งซื้อที่แข็งแกร่งที่สุดจนทุบสถิติใหม่ของบริษัท โดยตอนนี้คำสั่งซื้อคิดเป็น 2 เท่าของอัตราการผลิต
ขณะที่นักวิเคราะห์คนหนึ่งถาม Elon Musk ว่า ทำไมเป้าหมายการผลิตถึงอยู่ที่เพียง 1.8 ล้านคันในปีนี้ ทั้งที่บริษัทเพิ่งสร้างโรงงานใหม่
Elon Musk ตอบว่า ที่ตั้งเป้าหมายไว้เท่านั้นเป็นเพราะอาจเกิดเหตุสุดวิสัยบางอย่างที่ใดที่หนึ่งบนโลกที่เราควบคุมไม่ได้ แต่ถ้าทุกอย่างราบรื่นโดยไม่มีการหยุดชะงักของห่วงโซ่อุปทานขนาดใหญ่ Tesla มีศักยภาพในการผลิตรถยนต์ได้ถึง 2 ล้านคันในปีนี้ และมั่นใจว่ามีความต้องการจากลูกค้าเช่นกัน
อ้างอิง: https://www.cnbc.com/2023/01/25/tesla-tsla-earnings-q4-2022.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
Elon Musk
News Update
Tesla
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA